《坦然歌为刘贡士》
明代·程敏政

有儒一翁苍雪颜，家临蜀道清溪湾。彭城之系御史子，文采风流高蜀山。

青衫奉檄亦漫尔，宦邸一似山居閒。□□□□□□□，宅心要遣淳风还。

没江舍生拯妹溺，搆堂奉亲伤家艰。薛包友弟让田宅，阋墙紾臂惭区寰。

谈经不泥五行传，解绶才惊双鬓班。赋诗酌酒有馀乐，浮云世态宁相关。

寻幽直薄高㠝岏，照影下弄清潺湲。掀髯自致坦然号，雅意高情那可攀。

况翁令子已发轫，龙车有待归天间。上绳祖武继翁志，看渠接羽绕莱班。

亭前翠柏挺奇操，寿徵不老天难悭。十洲烟霞渺何许，百年岁月劳循环。

临风为赋坦翁曲，梦落西南山水间。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。